Fl-2008 ġejt quddiemkom nitlobkom mandat, ġejt quddiemkom bi programm ċar ta' 15-il sena. Ħames snin ta' Oppożizzjoni li tipprepara u li twitti t-triq għal għaxar snin ta' Gvern li jwettaq. Illum ninsabu kważi fin-nofs ta' dan il-pjan, iżda s-suċċessi li ksibna f'dawn l-erba' snin mhu se jkunu xejn ħdejn is-suċċessi li se niksbu fis-sitt snin li ġejjin. Stqarr dan il-Prim Ministru u Mexxej tal-Partit Laburista waqt li kien qed jindirizza attività politika fit-Teatru Orpheum il-Gżira. Meta s-sena d-dieħla mmorru quddiem il-poplu aħna se ngħidulu x'għamilna, se ngħidulu kif il-persuni b'diżabbiltà tajniehom l-għajnuna biex jaħdmu, kif tajna l-għajnuna lin-nies fqar u l-anzjani, iżda mhux se ngħidulu hekk biss, stqarr il-Prim Ministru. Se mmorru u ngħidulu dan huwa dak li wegħedna u ksibnieh, iżda l-ħames snin ta' wara jekk ningħataw il-fiduċja, fejn se nibnu fuq dan il-pedament, ikunu l-aqwa żmien li jgħaddi minnu dan il-pajjiż. Il-Mexxej tal-Partit Laburista qal li fadal sena oħra ta' ħidma biex jitwettaq dak kollu li kien imwiegħed. Il-pajjiż ma jingħarafx minn erba' snin ilu, fejn kien hawn il-qtigħ ta' qalb, xogħol li ma kienx ġej u negozji qalbhom maqtugħa. Ilum dawn qed jinvestu, ix-xogħol qed jiġri wara n-nies, il-pensjonanti raw żewġ żidiet fil-pensjonijiet għal sentejn wara xulxin, żgħażagħ li se jsibu dota ta' €5,000 mill-Gvern meta jixtru l-ewwel dar tagħhom, kontijiet orħos, sistema ta' enerġija nadifa minn waħda li tmarrad, sistema ta' saħħa li kienet qed tikkrolla, għal sistema li issa jekk ma tinqediex fil-ħin ikun il-Gvern li jagħmilek l-operazzjoni. Qasam tal-ġustizzja li qed jinqatgħu aktar kawżi milli jidħlu, gżira Għawdxija li toħloq il-postjiet tax-xogħol, libertajiet ċivili ġodda fejn filli konna l-aħħar nett filli llum il-pajjiżi kollha tal-Ewropa jħarsu lejna bħala wieħed mill-aqwa pajjiżi għal-libertajiet ċivili, sitwazzjoni fejn in-nisa ma kinux inkoraġġuti joħorġu jaħdmu u konna nwaħħlu fis-single mothers biex illum dawn qed joħorġu jaħdmu flimkien ma' nisa oħra u qed jikkontribwixxu fl-ekonomija, qasam tal-edukazzjoni fejn ħadd mhu qed jitħalla jaqa' lura, qasam tal-ambjent li kien mitluf f'oqsma oħra, minkejja li llum huwa tema kontroversjali, imma fl-aħħar hawn vuċi soda, qasam tal-agrikoltura li fl-aħħar qed jisma' lill-bdiewa u s-sajjieda, difiża b'armata b'saħħitha u pulizija li minkejja l-attakki kontriha qed tiddefendi l-poplu, dawn il-korpi dixxiplinati llum ukoll qed jingħataw id-dritt li jissieħbu fit-trade unions. Fabbriki li llum l-imħatri li jagħmlu huwa dwar min se jsib l-ewwel nies u biċċa art biex ikabbar. Direzzjoni waħda: 'il quddiem għal aktar suċċess Il-Mexxej Laburista tenna li aħna m'aħniex kuntenti li wasalna f'tarf it-triq, qed nilħqu triq oħra, orizzont ġdid, destinazzjoni ġdida, ta' pajjiż li mhux kuntent li jmur lura, iżda li għandu direzzjoni waħda: 'il quddiem għal aktar suċċess. Erba' snin ilu kien hemm ħafna nies li wrew fiduċja fina, ħafna b'mod klassiku għax kienu mdorrijin jivvutaw lill-Partit Laburista, oħrajn li kienu xebgħu bil-Partit Nazzjonalista u għalkemm ivvutaw kellhom dubju u kienu jgħidu possibbli jnaqqsu kontijiet, jagħtu ċ-childcare b'xejn? Dak li erba' snin ilu deher impossibbli llum il-poplu mhux biss qed jgħixu, illum il-poplu kważi nsieh. Mhux biss għamilna bidla enormi f'dan il-pajjiż, imma kulħadd baqa' għaddej filwaqt li tejjeb ħajtu, sostna Joseph Muscat. Ma nistgħux nieqfu nofs triq Dr. Muscat saħaq li din hija rivoluzzjoni silenzjuża li l-maġġoranza silenzjuża qed tirrikonoxxi u tgħid li iva dan il-Gvern wettaq dak li wiegħed u li llum iva ninsabu aħjar. Temmen li fil-ħames snin ta' wara se tkunu aħjar? Jistaqsu n-nies, u jien ngħid iva fil-ħames snin ta' wara se tkunu aħjar. Dan il-Gvern ħaqqu ħames snin oħra biex imexxi 'l quddiem dan il-Gvern? U hemmhekk iridu nkomplu niskopru mill-ġdid is-sinifikat tagħna bħala moviment. Sinifikat li huwa ddettat mill-bżonnijiet tal-pajjiż, li ma jiqafx nofs triq, li jibqa' għaddej t-triq kollha, li nkomplu nsaħħu l-pedament tal-pajjiż. Dan huwa moviment u partit b'saħħtu u magħqud, ħaddieħor lanqas hu kapaċi jżomm partit magħqud aħseb u ara kemm hu kapaċi jżomm pajjiż magħqud, stqarr il-Prim Ministru. Ma nistgħux inreġġgħu l-arloġġ lura Dr. Muscat talab żewġ affarijiet; l-ewwel dwar in-nies li rridu ngħinu. Il-kwistjoni li tajna ħafna lill-poplu iżda għad min fadal jintlaħaq aktar. Din mhux kwistjoni ta' pjaċiri, qed nitkellem fuq min is-sistemi soċjali ma laħquhx biżżejjed, min jinsab jgħix taħt saqaf ikkundannat, dawn huma l-ewwel nies li rridu ngħinu. Filwaqt li aħna sodisfatti ħafna kemm qed inġibu xogħol u ġid, sakemm nilħqu lill-iżgħar wieħed, xorta nkunu għadna ma wasalniex. Ħadd mhu se jintesa, li l-ġid se jasal għand kulħadd, qal il-Mexxej Laburista. It-tieni messaġġ li nixtieqkom twasslu, għandna Oppożizzjoni li qed taqa' biċċiet, kulħadd bis-sjuf politiċi għal xulxin. F'dik is-sitwazzjoni se jkun hemm aktar nies li se jersqu lejn dan il-moviment, uħud li tafu u oħrajn li le. Irridu nkomplu niftħu l-bibien għax din mhix kwistjoni ta' partiti iżda kwistjoni ta' ħolqien tal-ġid li jasal għand kulħadd, spjega l-Prim Ministru filwaqt li enfasizza li rridu nkunu lesti dejjem nilqgħu aktar nies fi ħdan dan il-moviment. Din hija trasformazzjoni tal-PL, qed inwessugħ biex ikun l-għażla naturali għall-Gvern, ikun min ikun il-mexxej. Bażi soda ta' ġenerazzjoni sħiħa. Għandna l-isbaħ żmien ta' pajjiżna li qiegħed quddiemna. F'ħajjitna mhux se jkollna ċans ieħor nesperjenzaw dan. Biddilna tant il-pajjiż, li jiġri x'jiġri, wara ħadd ma jista' jreġġa' l-arloġġ lura, iżda rridu noqogħdu attenti li f'dan il-perjodu fin-nofs tat-triq, ma rridu nħallu lil ħadd ireġġa' l-arloġġ lura. Ħafna nies fil-Partit Nazzjonalista huma mdejqin bil-klikka li ħakmet il-Partit. Aħna rridu nkunu b'idejna miftuħin, ma naqgħu qatt għall-provokazzjoni fejn l-arma tagħna tkun il-qalb progressiva li tħabbat u li nibqgħu nilqgħu lin-nies bil-bieb miftuħ beraħ, temm jgħid Joseph Muscat.